Numere 5 | Bibele e Inthaneteng | Phetolelo ea Lefatše le Lecha
5 Jehova a bua ka ho eketsehileng le Moshe, a re: 2 “Laela bara ba Iseraele hore ba ntšetse ka ntle ho liahelo motho+ e mong le e mong ea nang le lepera le e mong le e mong ea nang le mohlapo o lutlang+ le e mong le e mong ea sa hloekang ka lebaka la moea o shoeleng.+ 3 Ebang ke e motona kapa ke e motšehali le lokela ho mo ntšetsa ka ntle. Le lokela ho mo ntšetsa ka ntle ho liahelo,+ hore a se ke a silafatsa+ liahelo tsa bao ke lulang ka nakoana har’a bona.”+ 4 Bara ba Iseraele ba etsa joalo, ba mo ntšetsa ka ntle ho liahelo. Feela joalokaha Jehova a ne a buile le Moshe, kahoo bara ba Iseraele ba etsa joalo. 5 Jehova a tsoela pele ho bua le Moshe, a re: 6 “Bua le bara ba Iseraele, ‘Haeba monna kapa mosali, a etsa libe leha e le life ho libe tsohle tsa moloko oa batho ka ho etsa ketso ea ho se tšepahale khahlanong le Jehova, moea oo le oona o molato.+ 7 A bolele+ libe tseo a li entseng, ’me a khutlise se lekanang le molato oa hae se feletse, hape a se eketse ka karolo ea bohlano,+ ’me a se fe eo a mo foselitseng. 8 Empa haeba ea foselitsoeng a se na mong ka eena ea haufi eo ho ka khutlisetsoang se lekanang le molato ho eena, se lekanang le molato se khutlisetsoang ho Jehova ke sa moprista, ntle ho pheleu e koahelang libe eo a tla koahela libe tsa hae ka eona.+ 9 “‘Monehelo+ o mong le o mong oa lintho+ tsohle tse halalelang tsa bara ba Iseraele, tseo ba tla li hlahisa ho moprista, e lokela ho ba oa hae.+ 10 Lintho tse halalelang tsa e mong le e mong li tla lula e le tsa hae. Eng kapa eng eo e mong le e mong a e fang moprista, e tla ba ea hae.’” 11 Jehova a tsoela pele ho bua le Moshe, a re: 12 “Bua le bara ba Iseraele, u re ho bona, ‘Haeba mosali oa monna leha e le ofe a kheloha ka hore a etse ketso ea ho se tšepahale ho eena,+ 13 ’me monna e mong a robala le eena ’me a ntša peō,+ ’me ho patiloe mahlong a monna+ oa hae ebile ho lutse ho patehile, ’me mosali a itšilafalitse empa ho se paki khahlanong le eena, ’me a sa tšoaroa; 14 moea oa poulelo+ o fetetse ho monna oa hae, a belaella botšepehi ba mosali oa hae, ’me a itšilafalitse, kapa moea oa poulelo o fetetse ho eena, ’me a belaelletse botšepehi ba mosali oa hae, empa ha e le hantle a sa ka a itšilafatsa; 15 joale monna eo a tlise mosali oa hae ho moprista+ ’me a mo tlise hammoho le nyehelo ea hae, karolo ea leshome ea efa ea phofo ea harese. A se ke a e tšela ka oli kapa a beha libano+ tse tšoeu holim ’a eona, hobane ke nyehelo ea lijo-thollo ea poulelo, nyehelo ea lijo-thollo ea sehopotso e hopotsang phoso. 16 “‘Moprista a mo tlise ka pele ’me a mo emise ka pel’a Jehova.+ 17 Moprista a nke metsi a halalelang ka sejaneng sa letsopa, ’me moprista o tla nka lerōle fatše tabernakeleng, ’me a le tšele ka har’a metsi. 18 Moprista a emise mosali eo ka pel’a Jehova ebe o hlantholla moriri oa hlooho ea mosali eo ’me a behe liatleng tsa hae nyehelo ea lijo-thollo ea sehopotso, ke hore, nyehelo ea lijo-thollo ea poulelo,+ ’me letsohong la moprista ho lokela hore ho be le metsi a babang a tlisang thohako.+ 19 “‘Moprista a mo hlapantše, a re ho mosali eo: “Haeba ha ho monna ea robetseng le uena ’me haeba ha u ntse u le tlas’a monna+ oa hao ha ua ka ua khelohela ho se hloekeng leha e le hofe, lokoloha liphellong tsa metsi ana a babang a tlisang thohako. 20 Empa haeba u khelohile ha u ntse u le tlas’a monna+ oa hao ’me haeba u itšilafalitse ’me monna e mong o u kentse mohlapo oa peō+ ea hae, ntle ho monna oa hao,—” 21 Joale moprista a hlapantše mosali eo ka kano e amang thohako,+ ’me moprista a re ho mosali: “E se eka Jehova a ka etsa hore u be thohako le kano har’a batho ba heno ka hore Jehova a etse hore serope+ sa hao se senyehe, le mpa ea hao e ruruhe. 22 Metsi ana a tlisang thohako a tla kena ka maleng a hao ho etsa hore mpa ea hao e ruruhe le serope sa hao se senyehe.” Mosali o tla re: “Amen! Amen!” 23 “‘Moprista a ngole lithohako tsena bukeng+ ’me a li hlakolele+ ka har’a metsi a babang. 24 A noese mosali metsi a babang a tlisang thohako,+ ’me metsi a tlisang thohako a tla kena ho eena e le ntho e babang. 25 Moprista a nke nyehelo ea lijo-thollo+ ea poulelo letsohong la mosali eo ’me a tsokele nyehelo ea lijo-thollo koana le koana ka pel’a Jehova, ’me a e atametse aletareng. 26 Moprista a qotse e ’ngoe ea nyehelo ea lijo-thollo e le khopotso+ ea eona ’me a etse hore e kubelle aletareng, ’me ka mor’a moo a noese mosali eo metsi. 27 Ha a mo noesitse metsi, haeba a itšilafalitse ka hore ebe o entse ketso ea ho se tšepahale ho monna oa hae,+ joale metsi a tlisang thohako a tla kena ho eena e le ntho e babang, ’me mpa ea hae e tla ruruha, le serope sa hae se senyehe, ’me mosali eo e tla ba thohako har’a batho ba habo.+ 28 Leha ho le joalo, haeba mosali eo a sa ka a itšilafatsa empa a hloekile, joale o tla lokoloha kotlong+ e joalo; ’me o tla imisoa ka peō. 29 “‘Ona ke molao oa poulelo,+ ha mosali a kheloha+ ha a le tlas’a monna+ oa hae, ’me a itšilafatsa, 30 kapa tabeng ea monna eo moea oa poulelo o ka fetelang ho eena, ’me a belaella mosali oa hae ka ho se tšepahale; o tla emisa mosali oa hae ka pel’a Jehova, ’me moprista a phethe molao ona oohle ho eena. 31 Monna o tla hloka molato, empa mosali eo o tla arabella phoso ea hae.’”